Menu
Home
Risorse
Threat Library
Ears and Eyes
Infiltrators Database
Italiano
Deutsch
English
Español
Français
Italiano
Nederlands
Português brasileiro
Pусский
Ελληνικά
简体中文（普通话）

# Χρήσιμες πληροφορίες (από τον φάκελο έρευνας της Επιχείρησης Diana)

2025

No Trace Project > Risorse > Χρήσιμες πληροφορίες (από τον φάκελο έρευνας της Επιχείρησης Diana)

Francese • Greco • Inglese • Italiano • Tedesco
PDF: read | A4 booklet | letter booklet • TXT

Original text in Italian
Cose utili da sapere (dalle carte dell'operazione «Diana»)
2025
ilrovescio.info

Greek translation
Blessed Is The Flame
blessed-is-the-flame.espivblogs.net

Στην Ιταλία, στα πλαίσια της λεγόμενης Επιχείρησης Diana, ύστερα από μία εξαιρετικά επίμονη προσπάθεια της αστυνομίας, ο σύντροφος και φυγόδικος Luca Dolce, ή αλλιώς Stecco, εντοπίζεται, συλλαμβάνεται και τελικά καταδικάζεται τον Μάρτιο του 2025 σε φυλάκιση 3 ετών και 6 μηνών επειδή είχε φτιάξει πλαστά έγγραφα για έναν άλλο φυγόδικο σύντροφο, τον Juan.

Οι αριθμός του προσωπικού και των μέσων που εξαπέλυσε η αστυνομία για τον εντοπισμό του είναι πραγματικά εντυπωσιακός, και ο φάκελος έρευνας της εν λόγω επιχείρησης είναι ένας θησαυρός για τους αναρχικούς της δράσης, και όσους γενικά ενδιαφέρονται να κατανοήσουν πως κινείται η αστυνομία για την παρακολούθηση και ταυτοποίηση προσώπων. Σε αυτό το άρθρο παραθέτουμε μία περίληψη του φακέλου έρευνας της Επιχείρησης Diana που γράφτηκε από συντρόφους/ισσες και δημοσιεύθηκε στο Ιταλικό μέσο αντιπληροφόρησης Il Rovescio.

Στο φάκελο της επιχείρησης Diana καταγράφονται, εξ ολοκλήρου ή εν μέρει, τα έγγραφα που αφορούν διάφορες ποινικές διαδικασίες. Μία από αυτές αφορά μια υπόθεση 270 bis εναντίον διαφόρων συντρόφων και συντροφισσών, καθώς και ατόμων που συνδέονται με τον φίλο και σύντροφο Stecco.

Οι προσπάθειες που κατέβαλε το κράτος για τη σύλληψή του είναι αρκετά εντυπωσιακές. Αν λάβουμε υπόψη ότι ο Stecco, όταν διέφυγε, είχε να εκτίσει ποινή 3 ετών και 6 μηνών, η δυσαναλογία μεταξύ της ποινής του και της επίμονης καταδίωξής του από την αστυνομία αποκαλύπτει πόσο αφόρητο θεωρεί το κράτος το γεγονός ότι μπορείς να ξεφύγεις από τις φυλακές του· και πόσο η μεταχείριση που επιφυλάσσεται στους αναρχικούς και τις αναρχικές έχει έναν σαφώς επιλεκτικό χαρακτήρα, παρότι εντάσσεται σε μια γενική κατασταλτική ροπή.

Η ενημερωμένη γνώση των τεχνικών που χρησιμοποιεί η πολιτική αστυνομία εναντίον συντροφισσών και συντρόφων προέρχεται συχνά μέσα από την ανάγνωση των φακέλων των αστυνομικών και δικαστικών ερευνών. Επομένως, είναι σημαντικό να κοινοποιούνται οι πληροφορίες που προκύπτουν.

Έτσι, είναι πάντα απαραίτητο να έχουμε κατά νου δύο σημεία: το πρώτο είναι ότι πρόκειται για υλικό που παρέχεται από τον εχθρό· το δεύτερο είναι ότι η κοινοποίηση (φυσικά επιλεκτική και χωρίς να αναφέρονται ονόματα που εμφανίζονται στα έγγραφα) αυτού του υλικού μπορεί ακούσια να προκαλέσει την αίσθηση ενός είδους παντοδυναμίας του εχθρού, με το αντίστοιχο αίσθημα παράνοιας και έλλειψης εμπιστοσύνης στα μέσα μας. Είναι λοιπόν σημαντικό να θυμόμαστε ότι η κινητοποίηση προσωπικού και πόρων για την αναζήτηση φυγάδων δεν είναι η ίδια με αυτήν που αφορά την παρακολούθηση/έρευνα άλλων συνθηκών που προκύπτουν στο πλαίσιο των κινημάτων και των αγώνων· ότι παρά την πρόοδο της αστυνομικής τεχνολογίας, κάποιες συντρόφισσες και σύντροφοι που καταζητούνται έχουν γευτεί την ελευθερία για μήνες και χρόνια· ότι υπάρχουν συντρόφισσες και σύντροφοι που παραμένουν άφαντοι στην Ευρώπη και σε όλο τον κόσμο.

Η γνώση του τρόπου με τον οποίο κινείται η αντίπαλη πλευρά είναι αναγκαία για να ληφθούν τα κατάλληλα μέτρα, μαθαίνοντας από τα λάθη και αξιοποιώντας τις εμπειρίες.

Ας ξεκινήσουμε από κάποια ποσοτικά δεδομένα για να δώσουμε μια ιδέα της έκτασης της αστυνομικής παρέμβασης:

- Κάμερες μπροστά σε 6 κατοικίες.
- Ακουστικές παρακολουθήσεις στο σπίτι ενός ατόμου που συνδέεται με τον Stecco, σε άλλους ανθρώπους που συνδέονται με ένα άτομο που είναι «υπό στενή παρακολούθηση» και στο αναρχικό χώρο «El Tavan».
- Παρακολουθήσεις τηλεφωνικών συνομιλιών περισσότερων από 40 ατόμων: συντρόφισσες και σύντροφοι, αλλά και φίλοι και στενοί συγγενείς.
- Δόθηκαν εντολές για «διεξοδικές» ακουστικές παρακολουθήσεις σε περίπτωση που πιστευόταν ότι ένα άτομο κοντινό του Stecco θα μπορούσε να συναντήσει κάποιον που, σύμφωνα με τη Δίωξη Εγκλήματος, θα μπορούσε να του δώσει πληροφορίες για εκείνον.
- Ένα άτομο ιδιαίτερης «προσοχής» ακολουθήθηκε τουλάχιστον μία φορά από τις υπηρεσίες (η επικεφαλίδα της υπηρεσιακής έκθεσης είναι «Υπουργείο Εσωτερικών», ενώ όλες οι άλλες ανήκουν σε διάφορες Αστυνομικές Διευθύνσεις).
- Ανάλυση του ιστορικού των τηλεφωνικών αρχείων 69 ατοόμων και ενός τηλεφωνικού θαλάμου (το μέγιστο χρονικό διάστημα που μπορεί να εντοπιστεί είναι 72 μήνες).
- GPS εγκατεστημένα σε 12 αυτοκίνητα. Για κάποιους ανθρώπους που είναι κοντινοί του Stecco, έχει γίνει ακόμη και οπτικο-ακουστική παρακολούθηση.
- Σε «προσοχή» οι πινακίδες κυκλοφορίας 311 αυτοκινήτων.
- Αίτημα προσκόμισης τραπεζικών στοιχείων 59 άτομων για την επαλήθευση της ύπαρξης «ύποπτων» συναλλαγών που αποδίδονται σε πιθανή οικονομική υποστήριξη προς τον φυγά.
- Εγκατάσταση συσκευής παρακολούθησης (συγκεκριμένα ενός εντοπιστή GSM, δηλαδή όχι δορυφορικού αλλά κινητού, τύπου «Spora», δηλαδή ενός μικροσκοπικού εντοπιστή που επικοινωνεί σε πραγματικό χρόνο με την χρήση κινητού τηλεφώνου της αστυνομίας μέσω SMS) σε ένα ποδήλατο που φαίρεται να χρησιμοποιούε ο Stecco, το οποίο εντοπίστηκε μέσω κάμερας σε μια πόλη όπου καταγράφηκε κατά τη διάρκεια της φυγής του.
- Στην παρούσα περίπτωση, όπως και στην περίπτωση της φυγής ενός άλλου συντρόφου, βρέθηκαν πλαστά έγγραφα των οποίων τα στοιχεία διαπιστώθηκαν ότι ανήκαν σε υπαρκτά πρόσωπα. Αυτό οδήγησε σε μια σειρά ερευνών και ανακρίσεων με τα ενδιαφερόμενα άτομα, με στόχο τη σύγκριση του ιστορικού ταξιδιών, των διαμονών σε ξενοδοχεία και τον έλεγχο των κινήσεων ορισμένων τραπεζικών λογαριασμών (και, για παράδειγμα, της «κάρτας Decathlon», σε τουλάχιστον μία περίπτωση, η οποία περιέχει ιστορικό αγορών) που ανάγονται σε αρκετά χρόνια (πάνω από 10).
- Κινητοποιήθηκε η πολιτική αστυνομία του Τρεβίζο, της Πάντοβας, της Βερόνας, της Μπρέσια, του Μπέργκαμο, του Μιλάνου, του Τρέντο, της Τεργέστης και της Γένοβας. Από τη στιγμή που άρχισαν να «σφίγγουν τον κλοιό», η DIGOS (Τμήμα Γενικών Ερευνών και Ειδικών Επιχειρήσεων) του Τρέντο έλαβε μόνιμη ενίσχυση προσωπικού, σίγουρα τουλάχιστον έναν πράκτορα από την Τεργέστη.

Για μια ποιοτικότερη ανάλυση, ωστόσο, πρέπει να εμβαθύνουμε στις τεχνικές που χρησιμοποιούνται. Οι έρευνες κινούνται πάνω σε δύο άξονες: την ανάλυση ενός τεράστιου όγκου τηλεφωνικών δεδομένων και την σχεδόν συνχή παρακολούθηση ορισμένων προσώπων, με ιδιαίτερη προσοχή στις απουσίες τους από τις κατοικίες τους. Όταν αυτά τα πρόσωπα εντοπίζονται ξανά, προσπαθούν να ανασυνθέσουν όσο το δυνατόν πιο πίσω τις μετακινήσεις τους. Η συλλογή των δεδομένων διεξάγεται αργά και συστηματικά. Ορισμένα παραδείγματα:

- Δύο σύντροφοι σε ταξίδι με τρένο παρακολουθήθηκαν από τέσσερις πράκτορες της DIGOS, που τοποθετήθηκαν δύο μπροστά και δύο πίσω στο βαγόνι. Σε κάθε ενδιάμεση στάση υπήρχαν δύο αστυνομικοί με πολιτικά, σε περίπτωση που οι σύντροφοι κατέβουν από το τρένο· για τον σκοπό αυτό κινητοποιήθηκε η πολιτική αστυνομία επτά επαρχιών. Από τα έγγραφα φαίνεται ότι αυτή η παρακολούθηση διατάχθηκε την τελευταία στιγμή, όταν, το προηγούμενο βράδυ, η αστυνομία άκουσε σε πραγματικό χρόνο από τα μικρόφωνα που είχαν τοποθετήσει στο σπίτι προσώπων που είναι κοντινά σε έναν από τους δύο, ότι αυτός θα αναχωρούσε με τρένο την επόμενη μέρα.
- Από τα έγγραφα προκύπτει ότι οι μπάτσοι, εκτός από το ότι ζήτησαν από την RFI [Rete Ferroviaria Italiana· διαχείριση σιδηροδρομικών υποδομών της Ιταλίας] να δουν τις κάμερες των σταθμών, ζήτησαν από τον δικαστή προκαταρκτικών ερευνών την εγκατάσταση ειδικών καμερών ιδιαίτερα στον σταθμό του Rovereto, προκειμένου η παρακολούθηση να γίνεται απευθείας από το αστυνομικό τμήμα. Επίσης μπόρεσαν να δουν ποια εισιτήρια έχουν εκδοθεί από κάθε αυτόματο εκδοτήριο, ποιες αναζητήσεις έγιναν χωρίς να αγοραστεί εισιτήριο και να έχουν πρόσβαση στην κάμερα που σε ορισμένες περιπτώσεις είναι εγκατεστημένη πάνω στις μηχανές των εκδοτηρίων. Αυτές οι τελευταίες κάμερες διατηρούν τα βίντεο για το πολύ 10 ημέρες (παρότι η γενική μέγιστη περίοδος διατήρησης για υποδομές που χρήζουν μεγαλύτερης προστασίας είναι 7 ημέρες σύμφωνα με τη διάταξη του 2010 που υπεγράφη από την GDP [Εγγύηση για την Προστασία των Προσωπικών Δεδομένων], πέρα από ειδικά αιτήματα).
- Αφού παρατήρησαν ότι ένα άτομο ιδιαίτερης «προσοχής» είχε αναζητήσει δρομολόγια τρένων για μια συγκεκριμένη πόλη χρησιμοποιώντας ένα αυτόματο εκδοτήριο· οι κάμερες στον σταθμό της πόλης και σε τουλάχιστον τέσσερις άλλους σταθμούς ελέγχθηκαν όταν το άτομο έφυγε από το σπίτι. Πιθανότατα αναλύθηκαν δεδομένα πολλών σταθμών κατά μήκος των γραμμών που οδηγούν στην πόλη για την οποία είχε γίνει η αναζήτηση. Επειδή μετά από 7 ημέρες τα δεδομένα διαγράφονται, η DIGOS του Τρέντο έσπευσε στα γραφεία της RFI Λομβαρδίας στο Μιλάνο επειδή πίστευε ότι είχε αναγνωρίσει το άτομο σε έναν σταθμό (ο οποίος δεν ήταν ούτε αυτός που είχε αναζητηθεί στο μηχάνημα ούτε οι κοντινοί στη κατοικία του) όπου είχε περάσει 7 μέρες νωρίτερα και υπήρχε κίνδυνος το οπτικό υλικό να αντικατασταθεί πριν ολοκληρωθεί η λήψη δεδομένων.
- Στην προσπάθεια να ανασυνθέσουν τη διαδρομή του προσώπου, εξέτασαν τα δεδομένα ενός εμπορικού καταστήματος έξω από τον σταθμό όπου πίστευαν ότι τον αναγνώρισαν, καθώς και τις κάμερες του τρένου στο οποίο πίστευαν ότι επιβιβάστηκε σε εκείνον τον σταθμό. Επειδή μέσω των καμερών είδαν να διαβάζει κατά την διάρκεια του ταξιδιού το τελευταίο τεύχος ενός συντροφικού περιοδικού που κυκλοφόρησε πρόσφατα, ζήτησαν και τις τραπεζικές κινήσεις για το συγκεκριμένο περιοδικό.
- Για να ανασυνθέσουν αναδρομικά τη διαδρομή που τον οδήγησε σε εκείνον τον σταθμό, αρχικά επικεντρώθηκαν στα τρένα Intercity, επειδή υπάρχει υποχρέωση ονομαστικού εισιτηρίου. Αφού εντόπισαν ένα ακρωνύμιο από τη λίστα που παρέχεται από την FSI και το οποίο πιστεύουν ότι σχετίζεται με το συγκεκριμένο άτομο, έλεγξαν που εκδόθηκε το αντίστοιχο εισιτήριο. Μη έχοντας πλέον διαθέσιμα τα βίντεο του σταθμού όπου αγοράστηκε το εισιτήριο, εξαιτίας της λήξης του χρόνου διατήρησης των εικόνων, προσπάθησαν να ανακατασκευάσουν τον τρόπο με τον οποίο το άτομο έφτασε στον σταθμό όπου αγοράστηκε το εισιτήριο.
- Απορρίπτοντας τα Intercity, επειδή δεν βρήκαν κανένα αναγνωρίσιμο όνομα, επικεντρώθηκαν στα περιφερειακά τρένα και ζήτησαν από την FSI να τους δώσει για κάθε ένα τον αριθμό εισιτηρίων που εκδόθηκαν από τα αυτόματα εκδοτήρια των σταθμών αναχώρησης, των ενδιάμεσων και άλλων κοντινών σταθμών, σε τοποθεσίες που «συχνάζουν» αναρχικοί: 150 σελίδες με λίστες που έστειλαν οι σιδηροδρομικές εταιρείες. Έλεγξαν επίσης τα πλοία και τα λεωφορεία. Δεδομένου ότι δεν βρήκαν τίποτα, ζήτησαν τα ίδια δεδομένα για εκδοτήρια σε 69 επιπλέον σταθμούς και για τυχόν πρόστιμα που επιβλήθηκαν σε τρένα σε 5 περιφερειακές γραμμές. Ταυτόχρονα, ζήτησαν από τις σιδηροδρομικές εταιρείες να παράσχουν μια λίστα με όλα τα εισιτήρια που αγοράστηκαν με αυτό το ακρωνύμιο τους προηγούμενους μήνες και να ενεργοποιήσουν μία «ειδοποίηση αυτόματης αναφοράς» σε περίπτωση που χρησιμοποιηθεί ξανά για την αγορά εισιτηρίων.
- Για την ανασύνθεση των μετακινήσεων ορισμένων αυτοκινήτων, εξετάστηκαν οι κάμερες διαφόρων διοδίων· μόλις εντόπιζαν ένα αυτοκίνητο σε ένα ύποπτο διόδιο, έλεγχαν και τις δημοτικές οδικές κάμερες.
- Μόλις εντόπισαν την περιοχή όπου θεωρούν ότι μπορεί να βρίσκεται ο Stecco, η DIGOS ζητά να εγκατασταθούν 5 κάμερες «μεγάλης εμβέλειας» με αναγνώριση προσώπου και 10 καμερών «εσωτερικής/εξωτερικής βιντεοσκόπησης» γύρω από έναν συγκεκριμένο σταθμό, συμπεριλαμβανομένων στάσεων αστικών και υπεραστικών λεωφορείων. Δεν υπάρχει καταγραφή του αιτήματος του εισαγγελέα προς τον δικαστή, οπότε δεν γνωρίζουμε αν τελικά τοποθετήθηκαν. Ανέλυσαν επίσης τις εικόνες των καμερών που υπάρχουν πάνω στα λεωφορεία. Ζήτησαν την παρακολούθηση τηλεφωνικών συνομιλιών ενός προσώπου και της μητέρας του, καθώς και πρόσβαση στα τηλεφωνικά τους αρχεία, επειδή στο παρελθόν φέρονται να είχαν νοικιάσει διαμερίσματα στην περιοχή σε συντρόφους.
- Μόλις συνελήφθη ο Stecco, δείχνουν τη φωτογραφία του και ανακρίνουν διάφορους ντόπιους μέχρι να εντοπίσουν το σπίτι όπου είχε διανυκτερεύσει. Παίρνουν δακτυλικά αποτυπώματα και DNA από όλα όσα κατασχέθηκαν στο σπίτι.
- Όσον αφορά την έρευνα μέσω τηλεφώνων, πρέπει να επισημανθεί ότι δεν παρακολουθήθηκαν μόνο οι αριθμοί τηλεφώνου αλλά και οι συσκευές στις οποίες έχουν εισαχθεί ορισμένες SIM, μέσω του αριθμού IMEI. Αυτό δεν συμβαίνει για όλους τους αριθμούς, αλλά μόνο για αυτούς που θεωρούνται πιο «ενδιαφέροντες» και φαίνεται ότι αρκεί η SIM να έχει εισαχθεί και μία μόνο φορά (και να έχει χρησιμοποιηθεί). Επιπλέον, όπως ήδη γνωρίζουμε, η παρακολούθηση περιλάμβανε και τον γεωεντοπισμό του τηλεφώνου, ακόμη και αν δεν είναι smartphone (αν και σε αυτή την περίπτωση μπορούν να εντοπιστούν μόνο οι κεραίες κινητής τηλεφωνίας που είναι συνδεμένες με αυτό, όχι η ακριβής τοποθεσία).
- Από πλευράς ανάλυσης της τηλεφωνικής κίνησης, αφού περιορίστηκαν σε μια συγκεκριμένη περιοχή, έψαξαν στα τηλεφωνικά αρχεία που ήδη έχουν εάν υπάρχουν αριθμοί τηλεφώνου αναρχικών που κατοικούν εκεί (δηλαδή αν κάποιο από τα 69 άτομα των οποίων έχουν τα τηλεφωνικά αρχεία έχει καλέσει κάποιον που βρισκόταν εκεί στα προηγούμενα 6 χρόνια), στη συνέχεια όλες τις κλήσεις που έκανε ο Stecco στα 5 χρόνια πριν (πριν διαφύγει) προς αριθμούς που βρίσκονταν σε εκείνη την περιοχή.
- Έψαξαν στα ιστορικά των τηλεφωνικών αρχείων για κλήσεις που έχουν γίνει από τηλεφωνικούς θαλάμους. Έπειτα έλεγξαν εάν από τον θαλάμο για τον οποίο έχουν τα ιστορικά των τηλεφωνικών αρχείων έγιναν κλήσεις προς ξένους αριθμούς· μόλις τους εντόπισαν, είδαν αν αυτοί οι αριθμοί κάλεσαν ποτέ αριθμούς που προέκυψαν από τα ιστορικά των τηλεφωνικών αρχείων. Επαλήθευσαν επίσης αν από τον θαλάμο καλούνταν σταθερά τηλέφωνα ή κινητά σε τέσσερις ιταλικές περιφέρειες.
- Ανέλυσαν τα δεδομένα της τηλεφωνικής κίνησης που πέρασε από τις κεραίες των Tim, Wind, Vodafone και Iliad σε εννέα τοποθεσίες σε χρονικές στιγμές όπου θεωρούσαν ότι μπορεί να υπήρξαν επαφές με ένα υποτιθέμενο τηλέφωνο που χρησιμοποιούσε ο Stecco. Δεδομένου του τεράστιου όγκου δεδομένων, προσπάθησαν να τα διασταυρώσουν με τους αριθμούς που παρακολουθούνται και μετά με όλους τους αριθμούς που προκύπτουν από τις συνδέσεις των οποίων έχουν τα τηλεφωνικά αρχεία. Τέτοιου είδους έρευνες (διασταύρωση δεδομένων εξαγόμενων από συγκεκριμένες κεραίες κινητής τηλεφωνίας με αριθμούς που εντοπίζονται μέσω της ανάλυσης των ιστορικών των τηλεφωνικών αρχείων) επαναλήφθηκαν αρκετές φορές. Γενικά, σε πολλά σημεία βρίσκουμε ανάλυση των ιστορικών των τηλεφωνικών αρχείων, ακόμη πολύ πίσω στον χρόνο, και προσπάθειες να διασταυρωθούν οι αριθμοί που έτσι εξάγονται με τα δεδομένα που συλλέγονται σταδιακά κατά τη διάρκεια της έρευνας.
- Αν και δεν φαίνεται τελικά στις παρακολουθήσεις, σε αρκετά σημεία η DIGOS ζητά την άδεια να κατεβάσει τις συνομιλίες στο Whatsapp και σε μια περίπτωση και στο Telegram.
- Όσον αφορά τις τηλεματικές έρευνες, αξίζει να σημειωθεί η προσπάθεια εγκατάστασης ενός spyware (ιός που επιτρέπει πλήρη πρόσβαση στη «μολυσμένη» συσκευή) «χρησιμοποιώντας την διαδικασία 1 click» η οποία επιτρέπει στο smartphone ενός ατόμου κοντά στον Stecco να μετατραπεί σε μικρόφωνο για ακουστική παρακολούθηση (τεχνικός ορισμός: «εξουσιοδότηση ενεργής κυβερνοπαρακολούθησης με πιθανή υποκλοπή μεταξύ παρόντων ατόμων μέσω ενεργοποίησης μικροφώνου σε κινητή συσκευή Android χωρίς root»). Στην πράξη, σε αυτό το πρόσωπο στέλνεται ένα SMS που περιέχει ένα link, το οποίο αν κλικαριστεί οδηγεί στην εγκατάσταση του ιού. Επειδή το άτομο δεν έκανε κλικ το link, και έχοντας εντοπίσει τον κωδικό PIN του τηλεφώνου μέσω κάμερας υψηλής ανάλυσης τοποθετημένης μέσα στο αυτοκίνητο (η οποία επέτρεπε την ανάγνωση του κωδικού καθώς αυτός πληκτρολογούνταν στο τηλέφωνο), η DIGOS εξουσιοδοτείται να εγκαταστήσει απευθείας τον ιό μόλις αποκτήσει προσωρινή κατοχή του τηλεφώνου. Αυτό δεν φαίνεται να συνέβη επειδή εν τω μεταξύ οι έρευνες άλλαξαν κατεύθυνση.
- Όσον αφορά τα email, φαίνεται ότι μόνο το libero.it παρείχε δεδομένα διευθύνσεων email (συμπεριλαμβανομένων των αρχείων καταγραφής), ενώ άλλοι πάροχοι φαίνεται να μην απάντησαν καν στα αιτήματα (τουλάχιστον δεν υπάρχει καμία αναφορά σε αυτούς).
- Εκτός από τα email, προσπάθησαν επίσης να αποκτήσουν όλα τα δεδομένα που σχετίζονται με υπηρεσίες Microsoft Account και Google, συμπεριλαμβανομένων και των αγορών που έγιναν μέσω αυτών των πλατφορμών.

Σε αυτό το σημείο είναι ενδιαφέρον να σημειωθεί η ανάλυση του GAIA ID [Google Account and Id Administration / Διαχείριση Λογιαριασμού και Ταυτότητας Google] για το οποίο ένας αριθμός που πιστευόταν ότι ανήκει στον Stecco έλαβε SMS. Ουσιαστικά, όταν προσπαθείς να μπεις σε ένα λογαριασμό Gmail από συσκευή διαφορετική από αυτή που χρησιμοποιείς συνήθως, η Google ζητά μια επιπλέον επαλήθευση πέραν του κωδικού, στέλνοντας ένα SMS με έναν αριθμητικό κωδικό σε έναν αριθμό που είναι συνδεμένος με τη διεύθυνση email. Εφόσον ένας αριθμός που σχετίζεται με τον Stecco έλαβε αυτόν τον κωδικό, προσπάθησαν να ανακτήσουν τα δεδομένα του αντίστοιχου λογαριασμού Google. Για να το κάνουν αυτό εισήγαγαν τον αριθμό τηλεφώνου στη σελίδα εισόδου στο Gmail και στο πεδίο εισαγωγής του κωδικού έκαναν δεξί κλικ και επέλεξαν «προβολή πηγαίου κώδικα». Άνοιξε ένα παράθυρο με τον HTML κώδικα, έκαναν CTRL+F (αναζήτηση) και στην αναζήτηση έγραψαν την εντολή για να αποκτήσουν τα 21 ψηφία που απαρτίζουν το GAIA ID, η οποία είναι: «,[\"». Για να δουν σε ποιον συνδέεται αυτό το ID, χρησιμοποίησαν μια από τις υπηρεσίες της Google, συγκεκριμένα το Google Maps (από την περιγραφή φαίνεται ότι μπορούν να χρησιμοποιήσουν οποιαδήποτε υπηρεσία της Google, αλλά πιθανότατα το Google Maps είναι εκεί όπου πιο συχνά αφήνονται αξιολογήσεις ή άλλες συνεισφορές).

Στην πράξη, στη γραμμή διευθύνσεων πληκτρολόγησαν «https://google.com/maps/contrib/GAIA ID» για να δουν όλες τις αξιολογήσεις που έχουν γίνει μέσω εκείνου του λογαριασμού Google και έτσι να εντοπίσουν τις συνδεδεμένες διευθύνσεις email. Στη συνέχεια ζήτησαν από την Google όλα τα δεδομένα εγγραφής που αφορούν τις διευθύνσεις email, τους αριθμούς τηλεφώνου, την ημερομηνία που συνδέθηκαν με τις διευθύνσεις και τα αναλυτικά στοιχεία που σχετίζονται με το GAIA ID και όλα τα αρχεία καταγραφής κάθε σύνδεσης σε εκείνον τον λογαριασμό. Φαίνεται ότι δεν βρήκαν κάτι.

Προσπαθώντας να κάνουμε μια σύνοψη που να είναι κατανοητή: σε κάθε GAIA ID μπορούν να αντιστοιχούν πολλαπλές διευθύνσεις email και πολλοί αριθμοί τηλεφώνου αναφοράς· μόλις η αστυνομία γνωρίζει ένα από αυτά τα δεδομένα, μπορεί να προσπαθήσει να ανακαλύψει τα υπόλοιπα.

Ας συνεχίσουμε:

- Έπειτα από μια ακουστική παρακολούθηση στην οποία αναφέρεται μια διεύθυνση email, ζητούν από τη Microsoft τα προσωπικά στοιχεία καταχώρησης, τα στοιχεία χρέωσης του λογαριασμού σε περίπτωση που έγιναν αγορές στο Microsoft Online Store, τα αρχεία καταγραφής των IP συνδέσεων, όλες τις διευθύνσεις email και τους αριθμούς τηλεφώνου που συνδέονται με τη διεύθυνση αυτή και όλα τα άτομα που έχουν εγγραφεί με ονόματα συνδεδεμένα σε εκείνο το email. Επιπλέον ζητούν από τον πάροχο subito.it τα αρχεία καταγραφής και τις διευθύνσεις IP που χρησιμοποιήθηκαν από αυτή την διεύθυνση email.
- Σε έναν άλλο φάκελο, συνδεδεμένο με την αναζήτηση άλλου καταζητούμενου συντρόφου, βρήκαμε το παρακάτω απόσπασμα που αφορά την ενεργή και παθητική τηλεματική παρέμβαση ενός υπολογιστή: «Όπως είναι γνωστό, στο φως των τρεχουσών τεχνολογιών είναι πολύ δύσκολο να μολυνθεί ένας υπολογιστής, καθώς υπάρχουν πολλές μεταβλητές που καθορίζουν την επιτυχία ή όχι της υπηρεσίας (λειτουργικό σύστημα, antivirus, κάρτα δικτύου, κ.λπ.) Επομένως, όπως είναι η συνήθης πρακτική, είναι απαραίτητο αρχικά να γίνει μια μελέτη εφικτότητας για να καθοριστεί ο τύπος του λειτουργικού συστήματος που χρησιμοποιείται και τα τυχόν ενεργά antivirus μέσω μιας παθητικής παρέμβασης, και στη συνέχεια να προχωρήσει η ενεργή τηλεματική παρέμβαση. Οι διαδικασίες εμβολιασμού του spyware θα συμφωνηθούν στη συνέχεια με τους τεχνικούς της εταιρείας στην οποία έχει ανατεθεί ο εμβολιασμός του ιού. Από παρατηρήσεις διαπιστώθηκε ότι […] αφήνει μερικές φορές τον υπολογιστή στο πορτμπαγκάζ του αυτοκινήτου του […] όταν πηγαίνει στη δουλειά του στο […]. Με την προηγούμενη άδεια αυτής της Υπηρεσίας, ο τεχνικός θα προέβαινε στην εγκατάσταση ενός αρχείου με τον υπολογιστή σβηστό (αυτό μπορεί να γίνει μόνο αν αφήσεις ένα στικάκι USB ή οποιοδήποτε άλλο φυσικό αποθηκευτικό μέσο συνδεμένο στον υπολογιστή), ένα αρχείο που κατά την εκκίνηση θα εκτελείται αυτόματα από τον υπολογιστή και θα προέβαινε στην εγκατάσταση άλλων μικρών κακόβουλων προγραμμάτων, απαραίτητων για τη μελέτη του λογισμικού περιβάλλοντος της συσκευής, για να βελτιστοποιηθεί στη συνέχεια το spyware που θα επέτρεπε την απαιτούμενη τηλεματική παρέμβαση».
- Μετά την κατάσχεση ενός USB stick με Tails, αναζητούν τον κωδικό πρόσβασης με το πρόγραμμα «bruteforce-luks». Στην επικοινωνία επισημαίνουν ότι δεν είναι δυνατόν να εκτιμηθεί ο απαιτούμενος χρόνος αυτής της διαδικασίας.

Είναι αξιοσημείωτο ότι ο μόνος άδειος φάκελος από τους 11 που αποτελούν την έρευνα «Diana» είναι αυτός με την ένδειξη: «Έξοδα». Υπάρχουν επίσης μερικές εκτιμήσεις για την ενοικίαση των συσκευών για τις παρακολουθήσεις, από τις οποίες προκύπτει ότι οι συσκευές εντοπισμού συχνά προσφέρουν και «την δυνατότητα παρακολούθησης», άρα πρόκειται για ένα πολυλειτουργικό αντικείμενο. Επιπλέον, φαίνεται ότι λόγω του Covid, οι παρακολουθήσεις μπορούν να γίνουν και από το σπίτι στα πλαίσια της τηλεργασίας.

Το άνοιγμα ενός φακέλου του Υπουργείου Εσωτερικών και ορισμένες σημειώσεις που αναφέρουν την επικεφαλίδα του υποδεικνύουν την συμμετοχή των μυστικών υπηρεσιών.

Τελευταίο αλλά εξίσου σημαντικό: ταυτόχρονα με τις έρευνες για την αναζήτηση του Stecco, βρισκόταν σε εξέλιξη τουλάχιστον μια άλλη έρευνα για 270 bis στην οποία μέρος των κατηγορουμένων είναι τα ίδια άτομα που εμπλέκονται στο 270 bis που αφορά τον Stecco. Αυτό δίνει μια ιδέα για την εκτεταμένη και καθημερινή φύση του ελέγχου στον οποίο υπόκεινται ορισμένοι σύντροφοι.

Είναι χρήσιμο να γνωρίζουμε ότι οι μπάτσοι μπορεί να χρειαστούν και εβδομάδες για να δουν τα βίντεο των καμερών σταθμών, τρένων, διοδίων, λεωφορείων, αναζητώντας εικόνες που υποδεικνύουν διαδρομές και προορισμούς. Προσπαθούν να το κάνουν αυτό ακόμη και αναδρομικά σε σχέση με ένα ταξίδι που θεωρείται ύποπτο, ανασυνθέτοντας μεγάλο μέρος μιας διαδρομής από τη στιγμή που αυτή τελειώνει, ψάχνοντας τις συμπτώσεις μεταξύ στιγμών «εξαφάνισης», ημερών, ωρών και μέσων που χρησιμοποιήθηκαν.

Ο/Η καθένας/μία θα κάνει τις δικές του/της εκτιμήσεις.

Να εντείνουμε ακόμη περισσότερο την πρακτική κριτική του κόσμου της βιντεοεπιτήρησης και του ψηφιακού ελέγχου, ως ένα απαραίτητο πεδίο παρέμβασης που δεν μπορεί να παραλειφθεί αν θέλουμε να είναι ακόμη εφικτά τα όνειρα και τα σχέδια της ανατροπής και της ελευθερίας.

Καλή τύχη στους φυγάδες και σε όσους/ες, στον αγώνα για την ελευθερία, αψηφούν κάθε ταυτοποίηση.

No Trace Project
Home
Blog
Changelog
Editorial Policy
Translations
Visuals
Tor Address
RSS
Mastodon
Tools
Risorse
Threat Library
Ears and Eyes
Infiltrators Database
Risorse
Home
Contribute
Changelog

notrace@autistici.org (PGP)